Kampen om Narvik

Kampen om Narvik - Hitlers første nederlag er en norsk krigsfilm produsert av Nordisk Film Production i 2019–2021. Filmen er regissert av Erik Skjoldbjærg med manus som er skrevet av Christopher Grøndahl, og den handler om slaget om Narvik våren 1940, der Hitler ble påført sitt første nederlag under andre verdenskrig. Kristine Hartgen og Carl Martin Eggesbø spiller hovedrollene som ekteparet Ingrid og Gunnar Tofte. I andre roller finner man Billy Campbell, Henrik Mestad, Stig Henrik Hoff og Kari Bremnes.

Filmen hadde verdenspremiere i Narvik 10. desember 2022 og kinopremiere 25. desember samme år.

Handling 
Kampen om Narvik er en dramatisering av de historiske hendelsene rundt slaget om Narvik, som ble utkjempet mellom 9. april og 8. juni 1940. Hitler var avhengig av jernmalmen som ble skipet ut fra byen for å holde krigsmaskineriet i gang, og tyske soldater gikk i land natt til 9. april. Narvik ga seg først uten kamp, men 200 norske soldater tok opp kampen, og tyskerne led sitt første store nederlag under verdenskrigen da Narvik i en periode ble gjenerobret.

Produksjon 
Etter syv år med forarbeid startet filminnspillingene i mars 2020. Etter to uker med innspilling, med syv opptaksdager i Rjukan og Oslo, ble produksjonen midlertidig stanset 13. mars som følge av tiltak som ble iverksatt under covid-19-pandemien. Produksjon av filmen startet opp igjen i april samme år, da alle innendørsscener ble filmet i og rundt Oslo og enkelte utendørsscener i Rjukan og Drammen. Vinteropptak fra Narvik og områdene rundt måtte utsettes til 2021, og ble foretatt i april–mai. Etter disse opptakene ble sluttarbeidet med filmen påbegynt.

Filmen er en av norgeshhistoriens dyreste produksjoner, med et totalbudsjett på rundt 80 millioner norske kroner.

Utgivelse 
Kampen om Narvik skulle opprinnelig ha premiere på norske kinoer 25. desember 2020. Som følge av stansen i innspillingene ble dette utsatt til i 2021, da det etter planen skulle være en førpremiere 12. desember og norgespremiere 25. desember. Grunnet et utbrudd av Covid-19-varianten omikron og som førte til nedstegning av kinoene ble norgespremieren igjen utsatt til 18. mars 2022. Etter den russiske invasjonen av Ukraina i februar 2022 ble filmpremieren nok en gang utsatt av frykt for at det ikke ville være riktig tidspunkt å vise et realistisk krigsdrama med sterke sanseinntrykk i en kinosal.
Etter utsettelsene hadde filmen en gratis utendørs verdenspremiere på Narvik torg 10. desember 2022 og kinopremiere 25. desember samme år.

I Narvik ble kinobillettene som ble lagt ut for premierevisningen på Aurora kino utsolgt etter tre timer. Filmen er planlagt med utgivelse på DVD og Blu-ray 3. april 2023.

Mottagelse 
Blant aviser som gir terningkast i filmanmeldelser, gav Aftenposten, Altaposten, Cinema, Dagsavisen, Fremover, Hamar Arbeiderblad, Harstad Tidene, Nordlys og Stavanger Aftenblad terningkast 5. 

Etter verdenspremieren 10. desember i Narvik, fikk filmen terningkast 5 av den lokale avisen Fremover, som i hovedsak beskriver «Kampen om Narvik» som et «viktig og velgjort drama» som innfrir de store forventingene som var til filmen. 

Birger Vestmo i NRK P3s Filmpolitiet skrev at «Kampen om Narvik har uansett blitt en vellykket prestisjefilm som forteller en viktig historie, og det vil ikke være ufortjent om den blir godt besøkt på kino denne vinteren». 

Ingrid Åbergsjord i Aftenposten fremhevet at filmen «gripende viser både sivilbefolkningen og fotsoldatenes dilemmaer ved et krigsutbrudd» og sammenlignet med andre norske andre verdenskrigsfilmer fra 2020-tallet: «I likhet med Krigsseileren, men i motsetning til strømmefilmen Gulltransporten [...] er dette en norsk krigsfilm der tyskerne ikke blir demonisert. Deres leder i Narvik, konsul Fritz Wussow (Christoph Bach), har en lavmælt og dannet fremtoning på tross av sitt brutale oppdrag».

Historisk nøyaktighet  
Familien Tofte i handlingen er fiktiv, men de fleste av de sentrale aktørene, kamphandlingene og  hendelsene er historiske. Manuforfatteren har gjort flere store endringer av historien for å konstruere filmfortellingen:
 I filmen fremstilles det som at soldatene på nøytralitetsvakt Ofoten var soldater fra Narvik. I virkeligheten var det soldater fra Trøndelag som stod i Narvik ved invasjonen og som trakk seg tilbake til en forsvarslinje ved Bjørnfjell ved svenskegrensen. 
 I filmen er det kamphandlinger mellom norske og tyske styrker på Nordalsbrua under mislykket spregning av broen. I virkeligheten stod kampene ved (gamle) Bjørnfjell stasjon. 
 Tyskerne hadde svært lite tungt artilleri i Narvik senkningen av de tyske jagerne, og lyktes ikke i å få det transportert nordover. Plottet i filmen hvor britisk etterretning mot skjulte tyske kanonbatterier er vesentlig er usannsynlig.

Skuespillere 
 Carl Martin Eggesbø – Korporal Gunnar Tofte 
 Kristine Hartgen – Ingrid Tofte 
 Stig Henrik Hoff – Aslak Tofte
 Henrik Mestad – Major Sigurd Omdal
 Holger Handtke - Generalleutnant Eduard Dietl
 Emil Johnsen – Ordfører Theodor Broch
 Ollie Campbell – George L. D. Gibbs, britisk konsul
 Mathilde Holtedahl Cuhra – Bjørg
 Kari Bremnes – Polly
 Christoph Bach – Fritz Wussow, tysk konsul
 Magnus Dugdale – Giles Romilly, britisk krigskorrespondent 
 Torfinn Nag – Oberst Konrad Sundlo

Innspillingssteder 
 Rjukan 
 Oslo 
 Narvik 
 Drammen

Referanser

Eksterne lenker 
 Nettside

Filmer fra 2022
Norske dramafilmer
Norske filmer fra 2020-årene